“Mard oʻgʻlon” davlat mukofotini taʼsis etish chora-tadbirlari toʻgʻrisida
(resolution, 2024-12-24)

Oʻzbekiston Respublikasi Prezidentining 2017-yil 5-iyuldagi “Yoshlarga oid davlat siyosati samaradorligini oshirish va Oʻzbekiston yoshlar ittifoqi faoliyatini qoʻllab-quvvatlash toʻgʻrisida”gi PF-5106-sonli Farmoniga muvofiq “Mard oʻgʻlon” davlat mukofoti taʼsis etilganligi munosabati bilan mamlakatimizda buyuk ajdodlarimizga munosib boʻlgan, mardlik va jasorat, qatʼiyatlilik, halollik, vatanparvarlik kabi fazilatlarga ega mard oʻgʻlonlarimizni tarbiyalash hamda jamiyatimiz hayotining turli sohalarida yuqori natijalarga erishib kelayotgan bilimli, tashabbuskor, ishbilarmon, shijoatli va fidoyi yigitlarni ragʻbatlantirish maqsadida: 1. Oʻzbekiston yoshlar ittifoqi Markaziy Kengashining “Mard oʻgʻlon” davlat mukofotini Qoraqalpogʻiston Respublikasi, viloyatlar va Toshkent shahrining 2 nafardan vakillariga har yili “Yoshlar kuni” arafasida topshirish haqidagi taklifi maʼqullansin. 2. Belgilab qoʻyilsinki: “Mard oʻgʻlon” davlat mukofoti oʻqishdagi muvaffaqiyatlari, ijtimoiy faolligi va isteʼdodi bilan tengdoshlariga oʻrnak boʻlib kelayotgan iqtidorli yigitlarga fan, taʼlim, tibbiyot, madaniyat, adabiyot, sanʼat, sport, ishlab chiqarish, harbiy xizmat sohalarida hamda huquqni muhofaza qilish organlaridagi faoliyatida erishgan alohida yutuqlari uchun beriladi; “Mard oʻgʻlon” davlat mukofotiga talabgorlar Oʻzbekiston Respublikasi Prezidenti huzuridagi Davlat mukofotlari va geraldika boʻyicha Komissiya (keyingi oʻrinlarda — Komissiya) tomonidan koʻrib chiqiladi. Uning natijalariga koʻra Komissiya tomonidan Oʻzbekiston Respublikasi Prezidentiga takliflar kiritiladi; “Mard oʻgʻlon” davlat mukofoti bilan taqdirlash Oʻzbekiston Respublikasi Prezidentining qarori bilan amalga oshiriladi; “Mard oʻgʻlon” davlat mukofoti bazaviy hisoblash miqdorining 50 baravari miqdorida belgilanadi; “Mard oʻgʻlon” davlat mukofoti sohiblari boʻlgan umumtaʼlim va oʻrta maxsus, kasb-hunar taʼlimi muassasalarining oʻquvchilari oliy taʼlim muassasalarining bakalavriat bosqichiga, oliy oʻquv yurtlari talabalari yoki bakalavr darajasiga ega yoshlar esa magistratura bosqichiga tegishli yoʻnalish boʻyicha kirish imtihonlarisiz davlat grantlari asosida qabul qilinadilar. 3. “Mard oʻgʻlon” davlat mukofoti toʻgʻrisidagi nizom 1-ilovaga muvofiq tasdiqlansin. 4. “Mard oʻgʻlon” davlat mukofoti koʻkrak nishonining tavsifi 2-ilovaga muvofiq tasdiqlansin. 5. Oʻzbekiston Respublikasi Iqtisodiyot va moliya vazirligi “Mard oʻgʻlon” davlat mukofotini berish, uning koʻkrak nishonlari va diplomlarini tayyorlash bilan bogʻliq sarf-xarajatlar uchun Oʻzbekiston Respublikasi Yoshlar ishlari agentligiga Oʻzbekiston Respublikasining Davlat budjetidan tegishli mablagʻlarni ajratsin. 6. Komissiya bir oy muddatda “Mard oʻgʻlon” davlat mukofotiga talabgorlarni tanlash va ularning hujjatlarini taqdim etish tartibi toʻgʻrisida yoʻriqnoma ishlab chiqsin va tasdiqlasin. 7. Oʻzbekiston Respublikasi Adliya vazirligi manfaatdor vazirlik va idoralar bilan birgalikda bir oy muddatda normativ-huquqiy hujjatlarga ushbu qarordan kelib chiqadigan oʻzgartish va qoʻshimchalar toʻgʻrisidagi takliflarni kiritsin. 8. Mazkur qarorning bajarilishini nazorat qilish Oʻzbekiston Respublikasi Prezidentining yoshlar siyosati masalalari boʻyicha Davlat maslahatchisi — Oʻzbekiston yoshlar ittifoqi Markaziy Kengashi raisi Q. Kuranbayev zimmasiga yuklansin. 1. “Mard oʻgʻlon” davlat mukofoti (keyingi oʻrinlarda — Davlat mukofoti) oʻqishdagi muvaffaqiyatlari, ijtimoiy faolligi va isteʼdodi bilan tengdoshlariga oʻrnak boʻlib kelayotgan 14 yoshga toʻlgan va 30 yoshdan oshmagan iqtidorli yigitlarga fan, taʼlim, tibbiyot, madaniyat, adabiyot, sanʼat, sport, ishlab chiqarish, harbiy xizmat sohalarida hamda huquqni muhofaza qilish organlaridagi faoliyatida erishgan alohida yutuqlari uchun beriladi. 2. Davlat mukofoti har yili Qoraqalpogʻiston Respublikasi, viloyatlar va Toshkent shahrining 2 nafardan vakillariga — jami 28 ta beriladi. Davlat mukofoti bilan taqdirlash har yili “Yoshlar kuni” arafasida amalga oshiriladi. 3. Davlat mukofotiga talabgorlar boʻyicha takliflar Oʻzbekiston Respublikasi Prezidenti huzuridagi Davlat mukofotlari va geraldika boʻyicha Komissiyaga (keyingi oʻrinlarda — Komissiya) Oʻzbekiston Respublikasi Yoshlar ishlari agentligi tomonidan, shuningdek, davlat va xoʻjalik boshqaruvi organlari, nodavlat notijorat tashkilotlari, taʼlim, sogʻliqni saqlash, madaniyat, sport muassasalari va boshqa tashkilotlarning takliflariga koʻra Qoraqalpogʻiston Respublikasi, viloyatlar va Toshkent shahar yoshlar ishlari boshqarmalari boshliqlari bilan kelishilgan holda Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahar hokimlarining taqdimnomalari asosida kiritiladi. 4. Talabgorlarning hujjatlarini rasmiylashtirish, taqdim etish va ularni tanlash Komissiya tomonidan tasdiqlanadigan yoʻriqnoma asosida amalga oshiriladi. 5. Davlat mukofotiga sazovor boʻlganlarga koʻkrak nishonlari va belgilangan namunadagi diplomlar tantanali vaziyatda topshiriladi. 6. Davlat mukofoti bazaviy hisoblash miqdorining 50 baravari miqdorida belgilanadi. Davlat mukofoti sohiblari boʻlgan umumtaʼlim va oʻrta maxsus, kasb-hunar taʼlimi muassasalarining oʻquvchilari oliy taʼlim muassasalarining bakalavriat bosqichiga, oliy oʻquv yurtlari talabalari yoki bakalavr darajasiga ega yoshlar esa magistratura bosqichiga tegishli yoʻnalish boʻyicha kirish imtihonlarisiz davlat grantlari asosida qabul qilinadi. Davlat mukofoti sohiblari qonun hujjatlarida belgilab qoʻyiladigan boshqa imtiyozlardan foydalanadi. 7. Davlat mukofotining koʻkrak nishoni koʻkrakning oʻng tomoniga taqiladi. 8. Davlat mukofoti takroran berilmaydi. “Mard oʻgʻlon” davlat mukofotining koʻkrak nishoni 0,25 mikron qalinlikdagi oltin bilan qoplangan mis qotishmasidan tayyorlanadi va sakkiz qirrali boʻrtma yulduz shaklida boʻladi. Yulduzning har bir qirrasi oltita boʻrtma nurlardan tashkil topgan boʻlib, nurlarning qarama-qarshi uchlari oraligʻi — 38 millimetr. Koʻkrak nishonining oʻrta qismi diametri 25 millimetr boʻlgan doira shaklidagi boʻrtma gardish bilan oʻralgan. Doiraning markazida, koʻtarilayotgan quyosh nurlari fonida vatanparvarlik va jasorat timsoli sifatida tulpor ustidagi mard oʻgʻlon tasviri hamda yurtimizning goʻzal va betakror tabiatini ifodalovchi ulugʻvor togʻlar, ikki daryo va koʻrkam vodiylar aks ettirilgan. Suvoriy tasvirining yuqori qismida Oʻzbekiston Respublikasi Davlat bayrogʻining hilpirab turgan, rangli emaldan ishlangan tasviri mavjud. Koʻkrak nishonining pastki qismida aylana boʻylab ikkita sakkiz qirrali yulduz oraligʻida “MARD OʻGʻLON” yozuvi joylashgan. Harflarning balandligi 1,8 millimetr. Koʻkrak nishonining orqa tomonida Oʻzbekiston Respublikasining Davlat gerbi tasvirlangan. Tasvirlar va yozuvlar qabariqdir. Koʻkrak nishoni ilgakchalar va halqacha yordamida toʻgʻri toʻrtburchak shaklidagi qadagʻichga ulangan. Qadagʻichning boʻyi — 16 millimetr, eni — 25 millimetrdan iborat. Qadagʻich eni 22 millimetrli koʻk rangli shoyi lenta bilan qoplangan boʻlib, lentaning chetlaridan 1 millimetr masofada eni 2 millimetr boʻlgan ikkita oq rangli vertikal yoʻl oʻtgan. Oq rangli yoʻllar oʻrtasidagi oraliq 1 millimetrni tashkil etadi. Qadagʻichning orqa tomoniga koʻkrak nishonini kiyimga taqib qoʻyish uchun toʻgʻnogʻich koʻrinishidagi moslama oʻrnatilgan.